Drie in hof oor uitbuitingFoto verskaf deur SAPD Wes-Kaap Drie verdagtes, onderskeidelik 29, 39 en 50 jaar oud, sal na verwagting Dinsdag in ŉ hof in Caledon in die Wes-Kaap verskyn op aanklag van uitbuiting. Hulle is verlede week in Botrivier in hegtenis geneem. Brig. Novela Potelwa, woordvoerder van die polisie, het gesê pogings om uitbuitingsmisdaad (beskermingsgeld), wat heelwat gemeenskappe in die Wes-Kaap teister, aan te spreek, het vrugte begin afwerp toe ŉ groot bedrag geld gevind is en drie verdagtes Donderdag in Botrivier aangekeer is. “Die operasie is uitgevoer deur Overberg-speurders, polisiebeamptes en misdaadintelligensie, asook die Overberg-teenbende-eenheid. ŉ Plaaslike sakeman moes R300 000 beskermingsgeld betaal. Beamptes het op die verdagtes toegeslaan en beslag gelê op kontant, selfone, twee voertuie en verskeie 3G- en bankkaarte.” Potelwa sê bystand van beamptes van die plaaslike munisipaliteit en lede van die buurtwag het baie waarde toegevoeg tot die operasie. ŉ Verdere ondersoek sal bepaal of hulle ook met ander sake verbind kan word.